
		
			[image: Cubierta]

		

	
		
		
			Sinopsi

		

		
			L’art de ser humans és un viatge fascinant a través de les arts, la neurociència i l’educació que redefineix la manera com percebem el món i a nosaltres mateixos. L’autor explora, de manera magistral, com les arts –des de la música i la poesia fins a la ciència i la filosofia– esdevenen una expressió única de la humanitat i un motor fonamental per al nostre creixement cognitiu, emocional i social.

			Amb exemples vius i una àmplia base científica, l’autor demostra que el cervell processa, interpreta i s’enriqueix a través de l’art, i ensenya com podem aprofitar aquestes connexions per transformar l’educació i la nostra manera de viure.

			L’art de ser humans és una obra imprescindible que connecta la ciència amb l’humanisme i ens convida a descobrir l’Homo artisticus que tots portem dins i a utilitzar la creativitat i el pensament crític per construir una societat més rica, plena i lliure.

			A la Maria, la meva companya en cada pas d’aquest viatge 
que compartim, i als nostres fills, Arnau i Gerard. 
Fonts inesgotables de curiositat, sempre m’atieu 
el desig d’explorar, aprendre i somiar.

		

	
		
		
			 

		

		
			Tenia una altra imatge de l’home, 
en la meva ment.

			De la poeta índia TEJI GROVER,

			Com espigues de blat amb 
vents de l’est (2011)

		

	
		
		
			
PRÒLEG MISCEL·LANI O MISCEL·LÀNIA PROLÍFICA


		

		
			El títol d’aquest pròleg pot semblar un joc de paraules, i ho és, però vol anar més enllà. També les arts ultrapassen el que és evident i fan de pont entre allò que és tangible i l’intangible, entre la raó i l’emoció, entre el jo i els altres i entre els altres i jo. I, a més a més, com espero demostrar, les arts poden fer de pont entre les percepcions i el pensament, i entre l’educació i la vida. Aquest pròleg i el títol que l’encapçala són, ja d’entrada, tota una declaració d’intencions, un marc de referència dels objectius d’aquest assaig i un compromís amb el lector.

			Analitzem-lo. Una miscel·lània és una ‘mescla de coses vàries’, i també una ‘col·lecció d’escrits sobre matèries vàries’. En aquest llibre trobareu capítols sobre temes diversos però que tenen un fil conductor comú: l’art. O, més ben dit, les arts, en plural, amb tots els elements que s’hi associen i que comparteixen, des de les arts plàstiques fins a les escèniques i musicals passant per les literàries com la poesia, i també la ciència i la filosofia, que el nostre cervell interpreta i utilitza de manera literalment artística. Què hi fan i què li fan les arts al cervell, i com les podem aprofitar en la nostra vida diària i, molt especialment, en educació? Per això aquest pròleg, com veureu tot seguit, l’he organitzat en forma de miscel·lània, a partir de sis escrits breus sobre aspectes que abordarem en el llibre com a estímul i provocació.

			També he fet servir les paraules pròleg i prolífic. Aquestes dues paraules no tenen una relació semàntica directa, tot i que comparteixen el prefix pro-, que significa ‘a favor de’, ‘en favor de’ o ‘a l’inici de’. Aquest llibre pretén anar a favor i en favor de les arts, en sentit ampli i plural, i també vol ser un inici de conscienciació del paper de les arts en la construcció de la identitat individual i de les relacions humanes, des de la perspectiva de la neurociència educativa.

			Pròleg prové del llatí prologus, que significa ‘preàmbul’ o ‘introducció’. El prefix pro- es combina amb logos, que vol dir ‘paraula’ o ‘discurs’ en grec. El pròleg és, per tant, l’inici d’un discurs o una part de l’obra que afavoreix el discurs. Això és el que vull que sigui la miscel·lània de retalls que trobareu a continuació, una inducció al discurs.

			Prolífic, en canvi, prové del llatí medieval prolificus, que al seu torn deriva del llatí prole, ‘descendència’, i el sufix ficus, ‘que fa’ o ‘que produeix’, i que en conjunt es pot interpretar com ser ‘fèrtil’ o ‘productiu’. Perquè també vull que aquest pròleg aporti idees que fecundin i fertilitzin el discurs posterior, i que el facin tan productiu com sigui possible.

			Aquests són dos dels objectius ambiciosos que m’he plantejat en escriure aquest llibre. Que serveixi d’introducció a la pregunta de per què cal fer servir les arts en educació i en les nostres vides. I que, a més, sigui productiu i generi canvis. Tot explicat des de la perspectiva de la neurociència educativa —o la neuroeducació, que és el nom amb què es coneix més habitualment—. En anglès, aquesta disciplina acadèmica s’acostuma a anomenar Brain, Mind and Education (‘Cervell, ment i educació’), un nom més explícit que en català, atès que inclou els tres aspectes fonamentals que incorpora: la neurociència, que estudia com és, com es forma i com madura el cervell, tant des dels vessants biològics i genètics com també de la interacció amb l’ambient que ens envolta; la psicologia, que estudia i analitza la ment humana, i la pedagogia, que fa propostes en clau educativa.

			Tampoc és fútil una de les definicions d’índex que he esmentat al començament: «catàleg de llibres de lectura prohibida». Llibres de lectura prohibida, al segle xxi?, us deveu preguntar. A molts països sí que n’hi ha, per desgràcia. Aquí, però, em refereixo de manera metafòrica a temàtiques que, especialment quan es parla en clau educativa, sovint es buiden ràpidament de contingut, malgrat que molta gent se n’ompli la boca. I al final acaben sent bandejades, com malauradament passa sovint amb les arts. I també em vull referir metafòricament a qüestions que poden ser controvertides, i que justament per això penso que cal parlar-ne.

			De fet, amb l’expressió «llibres de lectura prohibida» vull convidar a explorar i qüestionar les propostes que faré. Ja en parlarem quan arribi el moment, perquè aquest llibre vol ser un revulsiu crític d’aquests temes. Aquest és el tercer objectiu ambiciós que m’he plantejat. Perquè aquesta expressió també pot remetre metafòricament a idees subversives, que de vegades no podem expressar lliurement per por de la desaprovació i la censura social. Però igualment pot fer referència a idees innovadores i creatives sorgides de la curiositat que ens desperta explorar allò que considerem prohibit.

			Comencem amb la miscel·lània prolífica d’aquest pròleg miscel·lani.

			1

			L’any 1955, el músic nord-americà Chuck Berry va escriure un dels temes més icònics del rock’n’roll: «Johnny B. Goode». Inspirat en un company que tenia problemes amb l’alcohol, al qual amigablement li deia «Johnny, sigues bo» (Johnny be good), parla d’una persona que, malgrat no saber llegir ni escriure, esdevé un guitarrista talentós. Tampoc no sabien llegir ni escriure, perquè encara no s’havia desenvolupat cap sistema de lectoescriptura, els músics que van fer servir la flauta paleolítica trobada a la cova de Geissenklösterle, a Alemanya. Va ser construïda amb un os de cigne mut fa més de 40.000 anys, i és l’instrument musical més antic que s’ha trobat. No sabem quines melodies interpretaven: tenien la solemnitat de la música gagaku japonesa o s’assemblaven més a una simfonia renaixentista? Transmetien la delicadesa romàntica de les composicions de Frédéric Chopin o l’energia desbordant de les òperes de Richard Wagner? O el ritme del rock’n’roll?

			Al fons de Louisiana, prop de Nova Orleans,

			dalt de les foscúries entre els arbres eterns

			hi havia una cabana feta de fusta i terra

			on vivia un camperol anomenat Johnny B. Goode

			que mai va aprendre a llegir ni escriure

			però que tocava la guitarra com els àngels.

			CHUCK BERRY, 
fragment de «Johnny B. Goode»,

			
			traducció de l’autor

			2

			Fa 4.700 anys, la cultura sumèria va generar el primer poema de la història de què es té constància, el Poema de Gilgamesh. Prové de la fusió de diversos fragments anteriors. S’ha conservat perquè, pocs segles abans, cap al 3150 aC, s’havia desenvolupat un dels primers sistemes d’escriptura coneguts, el cuneïforme. És una escriptura logogràfica on cada símbol, de tipus abstracte, representa una paraula o un morfema. Es creu que deriva d’un sistema simbòlic molt més antic, d’origen neolític, de fa uns 10.500 anys, que era utilitzat en la mateixa àrea geogràfica. També s’han trobat poemes fets en escriptura jeroglífica, on es recullen cants de feina i mites religiosos d’aquesta cultura. Van ser escrits vint-i-cinc segles abans de la nostra era.

			«Tu ets bell, Enkidu, tu ets com un déu.

			Per què rondes per l’estepa com els animals?

			Vine, et portaré cap a Uruk-el-Corral,

			al temple pur, allà on viuen Anu i Íshtar,

			allà on es troba Gilgamesh, perfecte en força,

			allà on, com un brau, senyoreja el poble».

			Ella li va parlar i ell hi va estar d’acord:

			El seu cor assenyat cercava un amic.

			Tauleta I, 210-215, de la traducció 
de l’accadi feta per Lluís Feliu 
i Adelina Millet, 2022

			3

			
			Un dels primers artistes plàstics moderns que va experimentar amb l’art abstracte va ser la pintora sueca Hilma af Klint. El 1906 va fer una sèrie d’obres que contenien, simplement, motius geomètrics. El mèrit, però, se l’acostuma a emportar Vassili Kandinsky, principalment per una qüestió de biaix de gènere. Malgrat que la paraula art es pot fer servir en masculí i en femení, fet que li confereix una universalitat total, l’oblit de les dones que han trencat motlles ha estat la tònica durant mil·lennis. Com va escriure la poetessa xinesa Yu Xuanji fa més de 1.200 anys, «Odio que els meus vestits de dona / restin valor als meus poemes» (a Pedra i pinzell, Editorial Alpha, 2012). Tornant a l’art abstracte, l’obra de Kandinsky Pintura amb cercles, del 1911, n’és un exemple primerenc. El desenvolupament modern cap a l’abstracció troba la seva justificació teòrica en l’assaig Abstracció i empatia, del filòsof i historiador de l’art alemany Wilhelm Worringer. Publicat el 1908, analitza l’art amb relació als aspectes psicològics i emocionals de l’ésser humà. Sosté que hi ha una tendència inherent cap a l’abstracció, i argumenta que l’art abstracte pot proporcionar una forma d’alliberament de la realitat i una expressió de la subjectivitat de l’artista. No obstant, fa més de 40.000 anys, al paleolític superior, els nostres avantpassats ja van deixar mostres abstractes d’art parietal, de finalitat i significat desconeguts: cercles, espirals, creus, aspes, laberints i altres motius geomètrics. Molt possiblement, com es diu que proposaven Miró i Picasso, «l’art s’avança a la revolució».

			Figura bitriangular de l’abric del barranc de Sant Jaume, 
al Segrià. Paleolític superior. Dibuix de l’autor a partir de 
l’original.

			4

			Fa 5.500 anys, al neolític tardà, els nostres avantpassats van inventar un objecte revolucionari: la roda. No se’n pot precisar una data ni un inventor, ja que diverses cultures la van desenvolupar de manera independent. Molt abans, fa 1,5 milions d’anys, els Homo erectus, uns avantpassats directes del nostre llinatge, van fer un avenç possiblement més important: van domesticar el foc. Va ser un punt d’inflexió en l’evolució humana, ja que els va permetre cuinar aliments, mantenir-se calents, il·luminar la foscor i defensar-se dels depredadors. També va tenir un impacte profund en el desenvolupament social i cultural: poder gaudir de bones històries a recer de la calidesa d’una foguera, que permetien potenciar els vincles socials i, també, tafanejar. Possiblement va ser l’inici de la transmissió cultural oral, un fet que va coincidir amb la sortida d’Àfrica dels primers homínids i la seva disseminació per tot el món. Centenars de milers d’anys després, al segle XVII, el filòsof racionalista francès René Descartes va establir, al Discurs del mètode, les bases del mètode científic. Va fonamentar la raó com a guia per a la generació de coneixement, la qual cosa va provocar la separació cartesiana entre les humanitats i les arts, d’una banda, i les ciències, de l’altra. Fins llavors havien anat de bracet.

			5

			El primer document on s’anomena de manera explícita el cervell és al papir d’Edwin Smith, un tractat quirúrgic que va ser compost fent servir escriptura jeroglífica. Va ser escrit al voltant de l’any 1700 aC, però totes les dades de què es disposa indiquen que es basa en un document anterior, aproximadament de l’any 3000 aC. Se suposa que el text original el va redactar Imhotep, summe sacerdot, arquitecte inventor de les piràmides esglaonades i polifacètic i prolífic metge del faraó Djoser, de l’Imperi Antic. S’hi expliquen remeis per a ferides obertes del crani, com ara l’aplicació de llet a les orelles i la desinfecció i l’embenat de la ferida. Tanmateix, sembla que en aquella època els egipcis no donaven gaire importància al cervell. Durant el procés de momificació, era dels pocs òrgans que descartaven i no conservaven dins d’un vas canopi per a l’eternitat. A l’altre extrem trobem Hipòcrates (460-377 aC), metge de la Grècia clàssica. A la seva obra Sobre les malalties sagrades, va escriure: «Els homes haurien de saber que del cervell i només del cervell venen les alegries, el plaer, el riure, l’oci, les penes, el dolor, l’abatiment i les lamentacions». Amb tot, no va ser fins a finals del segle XIX que Santiago Ramón y Cajal va descriure per primer cop com són les neurones i com s’organitzen i es connecten entre elles per formar el cervell. I fa poc més de vint anys que podem analitzar com s’activa aquest òrgan fent servir tecnologies no invasives.

			Símbols jeroglífics que identifiquen el cervell al papir quirúrgic d’Edwin Smith. (Creative Commons CC0 1.0 Universal Public Domain Dedication.)

			6

			Un dels primers currículums educatius de què es té constància històrica és el d’Aristòtil, del 350 aC. Es basava en cinc períodes de desenvolupament. El primer era la infància. Considerava que era l’època de criança en què es formen els hàbits. El segon període anava des de la fi de la lactància fins als cinc anys, i servia per desenvolupar els bons hàbits, però sense lliçons ni obligacions. L’etapa següent arribava fins als set anys, i consistia en l’aprofundiment dels hàbits. En aquestes tres primeres etapes, el joc tenia una importància cabdal per al desenvolupament físic i intel·lectual. Després, des dels set anys i fins a la pubertat, considerava que les matèries més importants havien de ser l’educació física, la música i el dibuix, i també s’iniciaven en la lectura i l’escriptura. És a dir, les arts en general. Finalment, a partir de la pubertat començava l’educació liberal, que s’impartia als liceus. Incloïa matèries com les matemàtiques, la lògica, la metafísica, l’ètica, la física i la biologia, però també mantenia les arts en general. Després de quasi 2.400 anys d’evolució cultural on hi ha hagut nombroses aportacions pedagògiques, què se n’ha fet de les propostes artístiques aplicades a l’educació de Rosa Sensat, Francesc Ferrer i Guàrdia o Maria Montessori? I de tants altres pedagogs, com John Dewey, Rudolf Steiner, Ellen Key o Paulo Freire? Actualment, al currículum d’educació primària, que és l’etapa que va dels sis anys a la pubertat, només es reserva un 10 % de les hores lectives a les arts i un 7,3 % a l’educació física.

		

	
		
		
			INTRODUCCIÓ

			Nosaltres, ben mirat, no som res més que paraules,

			ordenades, si voleu, amb altiva arquitectura

			[...]

			Ens nodrim de paraules

			i, algunes vegades, habitem en elles.

			[...]

			el temps que no és res més

			que un gran bosc de paraules.

			I nosaltres som els pobladors d’aquest bosc.

			MIQUEL MARTÍ I POL, 
fragments de «Nosaltres, ben mirat»,

			poemari Paraules al vent, 1954

			La poesia és, segons el diccionari, «l’art del llenguatge que consisteix a expressar segons un ritme, normalment el del vers, un o diversos temes, una idea, un sentiment, als quals cada poeta vol donar un valor propi i universal alhora». Dit més poèticament, és una dansa de paraules en què el ritme, la sonoritat i les imatges es combinen per expressar emocions, pensaments i experiències de manera artística, evocadora i, tot sovint, també provocadora. És una forma d’expressió que permet capturar la bellesa, la profunditat i la complexitat de la vida en un espai concentrat, utilitzant la llengua de forma creativa i simbòlica. És una finestra a l’ànima, entesa com la flama interna en la qual s’entrellacen l’emoció i la raó. És també un mode de mirar el món amb nous ulls, i de compartir aquesta visió amb els altres. Però no perquè ens hi sentim obligats, sinó per poder assumir el repte d’interpretar-lo i reinterpretar-lo. És una crida a mantenir-nos connectats amb nosaltres mateixos i amb el món.

			La poesia comparteix la seva essència amb la música i amb les arts plàstiques i escèniques. I, tot i que pugui semblar un contrasentit, també amb la ciència i la filosofia, com argumentaré. A través de processos tan captivadors i potents com la creativitat i el simbolisme, genera formes de comunicació i de confrontació dins nostre i també respecte al món extern. Totes les arts esdevenen una recerca constant del món interior i de l’exterior, i al mateix temps una manera d’expressar-lo. Formen part de les nostres vides des de temps immemorials, tant des de la perspectiva personal, ontogenètica, com també des de l’evolutiva, filogenètica. Deixeu un llapis a un infant que tingui prou força per subjectar-lo i començarà a fer gargots sobre qualsevol superfície. I després els admirarà, sorprès de la seva creació. O doneu-li un sonall i, de manera instintiva, començarà a assajar sons i ritmes, que escoltarà delitós. També de manera instintiva, per simple imitació, aprendrà a parlar, escoltant les persones del seu entorn. Un aprenentatge que, per ser efectiu, necessitarà que l’entorn l’escolti, amb atenció activa. Com veurem, des del punt de vista evolutiu, la parla i les arts estan íntimament relacionades.

			Arts humanes i humanitzadores

			Totes les cultures, absolutament totes, han generat manifestacions artístiques diverses, plàstiques, musicals i escèniques, o en forma de relats orals o escrits, que han situat al centre de les seves vides: als espais públics, a la llar, guarnint el cos de qui les porta, en rituals o en moments d’oci, o simplement per al gaudi personal i col·lectiu. Fins i tot algunes d’aquestes arts podrien ser anteriors a la nostra espècie. S’han identificat figures en pedra, de forma tosca però d’aparença relativament humana, que probablement van ser modelades per avantpassats nostres, fa de 300.000 a 500.000 anys. I se sap que els neandertals feien servir ocres i altres pigments per decorar-se el cos, amb finalitats possiblement simbòliques o rituals, a banda d’estètiques. El conreu de les arts té, per tant, aspectes evolutius i biològics molt interessants.

			També és comú a totes les cultures el conreu de la ciència i la filosofia. Si no ens deixem portar per l’etnocentrisme occidental, cal reconèixer que totes les cultures i en tots els indrets del món s’han realitzat avenços científics, en un sentit o un altre en funció de les necessitats de l’entorn. Cal entendre la ciència com el procés sistemàtic de descobriment, comprensió i explicació del món natural mitjançant l’observació, l’experimentació o la formulació d’hipòtesis i teories, amb l’objectiu principal de predir el comportament del món que ens envolta i generar coneixement. Comparteix amb les arts el fet de ser un procés dinàmic i col·lectiu, en què la creativitat i la capacitat d’abstracció, que també són la font dels simbolismes artístics, esdevenen igualment imprescindibles. I l’exploració científica, com el conreu de les arts, neix i es veu impulsat per la curiositat i les ànsies de recerca dels mons interior i exterior.

			De manera paral·lela, totes les ètnies han desenvolupat visions cosmogòniques i filosòfiques de la vida i de l’univers. La filosofia és la indagació profunda i reflexiva sobre qüestions fonamentals de l’existència humana i el coneixement a través de processos d’anàlisi crítica i de raonament. Busca entendre la naturalesa de la realitat, plantejant preguntes fonamentals sobre el significat de la vida, el coneixement, la veritat, l’ètica, l’estètica i el propòsit humà. La ciència busca comprendre el món, i la filosofia explora com donar sentit a l’experiència humana, oferint propostes d’orientació per a la conducta i el pensament. Com la ciència i les arts, també treballa a partir de la creativitat, l’abstracció, la curiositat i les ànsies de recerca dels mons interior i exterior.

			Les arts, en plural, que per a mi, com ja he avançat i com intentaré demostrar en aquest assaig, també haurien d’incloure la ciència i la filosofia, són l’expressió del sentir profund humà davant la realitat. Són una característica central de les societats humanes ja que, a banda del seu significat explorador i de comunicació, serveixen de sistema de cohesió per transmetre idees i normes culturals, història, emocions, significats vitals i prediccions. Les arts són producte de la humanitat, i al mateix temps ens humanitzen. Humanitzar significa fer que alguna cosa o algú adquireixi característiques o qualitats humanes, o fer que un entorn o una situació sigui més compassiu i considerat amb les necessitats i sentiments humans. També fa referència a tractar les persones amb dignitat i respecte, reconeixent i valorant la seva humanitat, i a transformar les estructures o els sistemes per fer-los més accessibles, comprensibles i empàtics. I, per a mi, humanitzar també significa compartir aquesta humanitat, generar una humanitat compartida, des del respecte i l’aprofitament de la diversitat.

			En paraules del poeta català Marc Freixes:

			Tu, art,

			que et passeges

			per dintre meu...,

			que fas meravella

			
			de la creació,

			i estimes sense condició

			a qui se t’apropa per admirar-te.

			Tu, art,

			que et fas paraula

			i transformes les coses.

			[...] [Ets la raó]

			de la meva pròpia existència.

			Perquè sé que sense tu no soc ningú.

			«Tu, art», 2019,

			al blog de poesia Versos.cat

			D’alguna manera, tots aquests aspectes, creativitat, abstracció i curiositat, han d’estar relacionats dins el cervell. Han de tenir, per tant, una gènesi biològica i evolutiva. I també, per descomptat, han de tenir un origen cultural i educatiu. Aquesta és, per a mi, l’autèntica poesia de la humanitat, les arts que ens fan ser uns éssers únics.

			Per què un «catàleg de llibres de lectura prohibida»?

			És en aquest context on s’insereixen les definicions d’índex que he inclòs justament a l’índex: «llista ordenada dels conceptes, dels noms propis, que apareixen en una obra, amb les indicacions necessàries per a la seva localització», però també «catàleg de llibres de lectura prohibida». Ja he explicat en el pròleg el motiu d’haver inclòs aquesta definició. En sentit metafòric, dir que una cosa és de lectura prohibida implica que és un tema o una informació considerada tabú, controvertida o massa perillosa per ser explorada o discutida lliurement. Quan parlo de lectura prohibida estic fent una invitació justament en sentit contrari, a qüestionar l’establert i a explorar-ho amb la ment oberta.

			
			Per a algunes o moltes persones, les arts són un simple complement cultural, especialment en educació, un divertimento prescindible si no hi ha temps per a tot. Tenen una visió extremament utilitarista dels aprenentatges, i per això consideren que les arts plàstiques, musicals o escèniques són gairebé una pèrdua de temps en contextos educatius, en què cal aprofitar-lo per fer coses més serioses o profitoses. Destaquen, per exemple, alguns polítics i reformistes educatius, que defensen la reducció de les arts en els plans d’estudi en favor d’assignatures que consideren més pràctiques i econòmicament beneficioses, sovint en el sentit de rendibles, com ara les ciències, la tecnologia, l’enginyeria i les matemàtiques. En conjunt, aquestes quatre àrees del coneixement s’anomenen STEM, un terme que en anglès té un doble significat. D’una banda, és la sigla de Science, Technology, Engineeringand Mathematics. Però, a més, significa ‘tija’, per referir-se metafòricament al suport que es dona a una estructura per conferir-li consistència.

			També hi ha visions educatives que han afegit una A a STEM, i parlen de STEAM: Science,Technology, Engineering, Artsand Mathematics. Hi han incorporat les arts. Steam, tanmateix, té igualment un doble significat en anglès. Vol dir ‘vapor’, com a metàfora de l’energia o de l’impuls que mou alguna cosa endavant, i de processos de transformació o canvi, ja que el vapor es pot veure com una fase de transició de l’aigua entre l’estat líquid i el gasós. Val a dir que, per a mi, aquests dobles significats encara són més profunds. Una tija és una substància sòlida, que té un volum i una forma definits i constants. Si és flexible, es podrà torçar una mica si convé, per no trencar-se, però si la forcem massa, s’acabarà esberlant. Els líquids, en canvi, també tenen un volum constant, però adapten la seva forma a la del recipient que els conté. Són més adaptables a l’entorn. I els gasos, al seu torn, no tenen ni forma ni volum definits. Adopten la forma i el volum del recipient que els conté, i es poden comprimir o alternativament expandir, per ocupar tot l’espai disponible. La seva capacitat d’expansió és virtualment infinita. Per a mi, això és el que aporta la A d’arts de STEAM: impuls, transformació, expansió i adaptació, sense treure valor a la resta de conceptes d’aquesta sigla, sinó reforçant-los sinèrgicament.

			Tant per a les persones que tenen la visió stem com les que la tenen steam, alguns dels capítols d’aquest llibre els poden resultar de lectura prohibida. Perquè pretenc demostrar, amb criteris derivats de la neurociència educativa, la importància crucial de les arts, a qualsevol edat, des de la infantesa fins a l’edat adulta, per desenvolupar-nos i continuar creixent cognitivament i emocionalment com a éssers humans. Perquè totes les arts, plàstiques, musicals, escèniques, literàries i poètiques, són intrínseques a les persones, formen part de la nostra mateixa natura biològica i cultural. Però també penso demostrar que, per desenvolupar-nos i continuar creixent, amb això no n’hi ha prou. Fan falta coneixements, necessitem aprendre i recordar conceptes i processos bàsics. També calen, de manera imperiosa, la filosofia i la ciència. I fer servir la memòria.

			Així com hi ha persones que poden pensar que les arts són, en general, força innecessàries, n’hi ha que pensen que les ciències també ho són. O fins i tot, en certa manera, pensen que poden arribar a ser gairebé contràries a la humanitat. Permeteu-me que em remeti a una de les frases més famoses del filòsof francès Jean-Paul Sartre: «A mi la ciència no m’interessa gens». O els alemanys Martin Heidegger i Herbert Marcuse, que en els seus treballs expressen que les ciències poden arribar a ser fins i tot deshumanitzadores. Per als que pensen així —i n’he conegut uns quants, per exemple a través dels comentaris que han rebut alguns dels més de vuit-cents articles de divulgació que he publicat en diaris i revistes— també diversos capítols d’aquest llibre els resultaran de lectura prohibida.

			Penso provar que la ciència és un art, com la música i les arts escèniques i plàstiques. I que, a més, la ciència i la filosofia, que també evidenciaré que encaixa en la definició d’art, formen un tàndem indissociable, a través del pensament. La ciència i la filosofia també són part integral de l’essència humana, com la resta de les arts, i totes en conjunt han de tenir la mateixa consideració en les nostres vides en general, i molt especialment en educació. Demostraré que, igual que els infants generen sons i ritmes espontàniament o que són capaços de representar els seus pensaments fent gargots amb llapis de colors, també utilitzen el mètode científic i fan raonaments filosòfics de manera connatural, de forma creativa i mitjançant la capacitat d’abstracció del cervell. És des d’aquestes perspectives que ciència i filosofia també han de ser considerades expressions artístiques innates de la nostra humanitat més profunda.

			Ara bé, ¿emprem totes aquestes eines humanes i humanitzadores amb tota la seva potència generadora, amb nosaltres i amb els altres? En l’aspecte educatiu, ¿sabem treure tot el profit que ens aporten les arts pel que fa a les possibilitats de coneixement i creixement personal, i també cognitiu i acadèmic? ¿Ens poden ajudar a passar de la rigidesa relativa d’una tija a l’adaptabilitat i capacitat d’expansió dels gasos? S’ha vist, per exemple, que afavorir els processos creatius de la ment humana contribueix a mantenir la salut física i mental, atès que facilita que les persones es mantinguin connectades amb elles mateixes i amb l’entorn, equilibrant racionalitat i emocionalitat. O, com diu el poeta català Pons Ponç al poemari El rastre blau de les formigues (2014): «Poesia [que en el context d’aquest llibre jo bescanviaria per Arts]: fer que l’entendre emocioni i que l’emoció faci entendre».

			Em proposo analitzar la importància de les arts en les nostres vides, de manera molt especial, però no exclusiva, durant la infantesa i l’adolescència. Aquests són els meus camps de treball i estudi, des de la neuroeducació. Per a què serveixen les arts en les nostres vides? Com actuen dins el cervell? Com l’ajuden a créixer, a desenvolupar-se i a madurar? Per què les hem d’utilitzar en educació i com ho hem de fer? En una societat que ha esdevingut excessivament pragmàtica, tendim a relegar les arts a un paper secundari, a haver de triar entre ciències i lletres, o entre ciències i humanitats, com si fossin aspectes contraposats. O a considerar el joc com un període no productiu quan en realitat és tot el contrari. Jugar, com veurem, també és un art.

			Vull demostrar, des del coneixement científic ac­tual, el lloc crucial que ocupen les arts en el desenvolupament humà —les arts en plural, dins les quals també situo, com ja he avançat diverses vegades, la ciència i la filosofia, i també el joc i l’esport—. Si bé potser algunes persones pensen que les ciències són antagòniques a les arts, com veurem són absolutament complementàries. Els infants desenvolupen l’art, la ciència, la filosofia i el joc de manera espontània, com a formes complementàries, i totes elles necessàries, d’aprenentatge. I així és com ho viu el cervell.

			Mostraré la importància de tenir un cervell capaç de fer poesia amb les paraules, la música, la pintura, l’escultura, el teatre, la dansa, la ciència i la filosofia. Vull fer una crida a treballar també des d’aquesta visió artística del desenvolupament humà. De manera molt resumida, segons un informe elaborat per The Dana Foundation, l’educació a través de les arts es relaciona amb una millora del rendiment acadèmic i cognitiu; incrementa la motivació i l’atenció; augmenta la capacitat de gestionar la informació i la memòria; acreix la capacitat i la comprensió lectora; contribueix a harmonitzar els aspectes racionals i emocionals, i afavoreix l’apertura mental i la flexibilitat cognitiva, entre altres capacitats. L’obertura mental és una característica psicològica de la personalitat que es relaciona amb la imaginació, la creativitat i la perspicàcia. Les persones més obertes de ment solen preferir la varietat, busquen noves experiències i són curioses i perceptives amb l’entorn.

			Fixeu-vos que una de les paraules que he anat repetint en aquesta introducció és creativitat, junt amb la importància de les arts en l’exploració i el coneixement dels mons interior i exterior. Just quan començava a redactar aquest assaig, un equip internacional d’investigadors va publicar un treball que trobo excepcional i que em va renovar les energies per prosseguir l’escriptura. Permeteu-me una petita digressió que crec que és crucial per justificar, encara més, la necessitat d’aquesta anàlisi que us presento sobre el món de les arts, especialment aplicat a l’educació.

			Fa temps que se sap que el genoma, que és el conjunt de gens que guia la formació i el funcionament del nostre cos, incloent-hi el cervell, influeix en la personalitat que manifestem. Ser més o menys impulsius, empàtics, sociables, creatius o disposar de més o menys capacitat d’introspecció i autoanàlisi i de gestionar els pensaments propis, per esmentar alguns exemples, depèn, en part, del genoma que hàgim heretat dels nostres progenitors. Tanmateix, la relació entre el genoma i la personalitat no és directa, ja que s’estableix una interacció molt complexa amb l’ambient. En tots els trets de personalitat, l’ambient on hem nascut i ens hem educat, i també on vivim en un moment determinat, influeix de manera important en com som, en com ens percebem i en com ens relacionem amb les altres persones.

			Doncs bé, en aquest treball que esmento més amunt, que s’ha publicat a la revista de referència Molecular Psychiatry, s’ha demostrat que hi ha, com a mínim, tres aspectes de la personalitat que influeixen positivament en com funcionen alguns dels gens del nostre genoma: la creativitat que manifestem i cultivem; el coneixement que tenim de nosaltres mateixos, és a dir, l’autoconeixement, i l’anomenada transcendència. En aquest context psicobiològic, la transcendència cal entendre-la com l’orientació o l’actitud que tenim cap a experiències i valors que vagin més enllà de l’ego o de l’interès personal, la qual cosa permet que ens puguem centrar en aspectes que ultrapassin les preocupacions individuals, com pot ser la connexió amb les altres persones i la natura, o el sentit que donem a la nostra vida.

			I és just en aquests aspectes en què més incideixen les arts, totes les arts!

			Com a colofó, s’ha vist que aquesta influència sobre com funcionen alguns gens del nostre genoma afavoreix la sensació subjectiva de benestar i millora la salut física i mental en general. Les arts, ben utilitzades, poden afavorir el benestar personal. Algú pot dubtar de la importància de les arts en la formació de les persones? Repeteixo, un cop més, les arts enteses en sentit ampli.

			Però què són les arts?

			Per cloure aquesta introducció només ens falta un petit detall: definir que és l’art. O què són les arts. Segons el diccionari, és l’«habilitat o destresa a fer certes coses adquirida amb l’estudi, l’experiència, l’observació», la «manera de fer alguna cosa segons regles», o un «sistema de preceptes i de regles per fer bé alguna cosa». Tanmateix, les arts són molt més que això. Són una expressió creativa de sentiments, emocions i idees a través de formes visuals, sonores o d’altres tipus de representació, concreta i abstracta, amb clares implicacions sensorials.

			La paraula art prové del llatí ars, que designava un ‘treball que expressa molta creativitat’. Aquest és, com ja he avançat, un punt que comparteixen totes les arts: la creativitat. Al seu torn, la paraula llatina ars procedeix de l’arrel indoeuropea ar, que significa ‘fer, ajustar i col·locar’. Les arts, per tant, no només impliquen la creació de novetats sinó també la capacitat d’ajustar-les i col·locar-les en la vida humana.

			Les arts són un mitjà de comunicació simbòlica que pot ser interpretat de diverses maneres per diferents persones; una manera d’explorar i reflexionar sobre la naturalesa humana, la societat i la cultura mitjançant l’ús de la imaginació i la creativitat; una forma de produir bellesa estètica i, al mateix temps, de generar incomoditat reflexiva provocant experiències emocionals i racionals; un mitjà per reflectir les creences, els valors i les pràctiques d’una societat o d’una època, i també poden ser un acte de descobriment personal o col·lectiu. Com diu l’artista català establert a Rio de Janeiro Daniel Steegmann Mangrané, «a l’arrel de l’art no hi ha un jo, sinó un nosaltres». Per això extrapolo el concepte d’art a molts aspectes vitals, des de les arts més convencionals (si és que algun art pot ser catalogat de convencional) a altres expressions com la ciència i la filosofia, l’educació i, fins i tot, l’esport, el joc i el repòs.

			Les arts no són —o no poden ser— només creatives. També impliquen aprenentatge i experiència. No hi ha creativitat sense coneixements previs sobre els quals aplicar-la. No hi pot haver abstracció sense conèixer les formes concretes i sense recordar-les. S’ha demostrat que l’estat de flow dels artistes i, també dels científics i filòsofs, és una combinació de creativitat basada en l’experiència i el coneixement. I també ho és l’estat de flow dels infants quan juguen. El flow, paraula d’origen anglès que s’ha posat molt de moda entre la joventut, és l’experiència mental que notem quan ens trobem immersos totalment en una activitat, que fa que experimentem un profund sentiment de concentració i gratificació. En el context dels artistes, aquest estat sovint es descriu com una sensació de fluïdesa i inspiració que els permet treballar de manera eficaç i creativa, com si el temps s’aturés i la seva producció fluís espontàniament i sense esforç, malgrat que l’esforç sigui sempre ben present. En altres paraules, els coneixements, saber coses, recordar conceptes i processos, utilitzar la memòria, és imprescindible per poder aplicar les arts.

			Permeteu-me una petita experiència personal amb relació al flow. L’any 2018 vaig participar en la gravació d’un programa de televisió de divulgació científica, El cazador de cerebros. Parlava de l’adolescència, i vam enregistrar en un parc de Barcelona equipat amb una pista de skate, amb un grup d’adolescents i joves aficionats. Vaig quedar absolutament fascinat de l’habilitat que mostraven. En l’entrevista que els van fer a ells i elles van comentar que, perquè els surtin bé els trucs, han d’estar en estat de flow. I també van dir que passen moltes hores cada dia practicant. El flow no és possible sense coneixements previs i pràctica, molta pràctica.

			Les arts també impliquen emoció, autoconeixement, comunicació i socialització. A més, l’art no té gènere. Generalment, en singular fem servir la paraula en masculí, i en plural, en femení. Però de fet no té gènere, ni tampoc distingeix classes socials. Tant valuós és per a la humanitat l’art pictòric desenvolupat pels aborígens australians com el de Miquel Àngel o Vincent van Gogh; una simfonia de Beethoven, una composició per a gamelan (que és un instrument tradicional de Java i Bali, a Indonèsia), el ritme d’un tam-tam africà o una cançó de heavy metal; un poema de Nezahualcóyotl, governant, filòsof i poeta de la civilització ahuacateca que és considerat un clàssic de la literatura nàhuatl, una obra de l’austríac Peter Handke, premi Nobel de literatura del 2019, o d’Enric Casasses, per esmentar un dels molt poetes catalans que llegeixo amb delit.

			Potser no tothom deu estar d’acord amb aquestes afirmacions, ni tampoc amb les conclusions que faré al final del llibre, des d’una perspectiva neuroeducativa. Per això, repeteixo, a l’índex he inclòs la definició, poc coneguda, de «catàleg de llibres de lectura prohibida». Per cert, la definició textual completa del diccionari és: «catàleg dels llibres la lectura dels quals era prohibida per l’Església catòlica». Comencem, doncs, a posar les arts al lloc que, crec, els pertoca en la vida humana i en l’educació, amb tota la seva complexitat i profunditat. Com escriu el filòsof i educador Efrem Gordillo al seu assaig Dalí, el gran pensador, sobre els pensaments que el pintor i escultor figuerenc Salvador Dalí va deixar en les més de vuit mil pàgines que va escriure, «batega el ritme del coneixement científic integrat amb la poesia, en nom de la construcció d’una moral cridada a fer que l’individu gaudeixi d’una millor vida [...]. Això és, sobretot, més intel·ligent, més lliure».

			UNA ULLADA AL CERVELL ARTÍSTIC

			Tant com el cor m’has omplert el cervell

			i amb altres ulls que no pas aquests ulls

			per sempre et veig, te’m representes, ets.

			VICENT ANDRÉS ESTELLÉS, 
«Tant com el cor m’has omplert 
el cervell», Hamburg, 2013

			Una de les meves grans aficions és el muntanyisme. Resseguir camins per boscos, prats i muntanyes, gaudint a través de tots els sentits de l’espectacle exuberant d’una natura de la qual formem part. Veure els colors i les formes harmòniques del paisatge; sentir el mormoleig fluid dels rierols, el cant coral dels ocells i el brunzit penetrant dels insectes; notar l’escalfor vital del sol o el fred regenerador de l’hivern; olorar els perfums florals i gaudir del sabor de l’amistat fent un mos reconfortant amb els companys i companyes, i experimentar els pensaments i la corporalitat a través dels moviments del meu cos enmig d’una natura que també convida a la introspecció. Els sentits són la via que l’exterior té per entrar dins nostre i, d’alguna manera, fer-nos seus. I també són l’accés que nosaltres tenim per poder-nos integrar a l’entorn i fer-nos-el nostre. Sentir per percebre, percebre per pensar i pensar per fer. I enmig de tots aquests processos hi ha un òrgan molt especial, el cervell.

			El cervell genera una representació mental a través de les nostres sensacions, tant les que ens venen de l’exterior com de l’interior

			
			
			
			
			
			
			
			
			
			
			
			
			
			
			La importància de la sensorialitat perquè siguem qui som

			
			
			
			
			
			
			Records, memòria i arts

			
			
			
			
			
			
			
			
			
			
			
			
			
			
			Recordem el passat per imaginar el futur

			
			
			
			Tenim mil bilions de bones raons

			
			
			
			
			
			
			
			
			
			
			Creativitat, abstracció i autoconeixement

			
			
			
			
			
			
			
			
			
			
			
			
			
			
			
			
			
			
			
			
			
			
			
			
			El poder de la diversitat: les arts com a propietat emergent del cervell

